自君之出矣
作者：薛季宣
朝代：宋

paragraphs: 自君之出矣，珠網弦箜篌。
憔悴損容色，晨朝懶梳頭。
頭上雙爵釵，脫髮應難留。
因心持寄君，君還知意不。
金以表妾心，釵能感君眸。
長安多美人，陌巷多高樓。
君如有兩意，持此買名謳。
妾本侯家女，生平不解愁。
十九爲君婦，如今幾回秋。
生兒妾樣長，君方遠行遊。
妾顔益以悴，君心日悠悠。
方諸空有淚，圓月難爲鉤。
死灰不復然，知君亦行休。
寄言天地間，于以寫我憂。